Matovič, Igor, podpredseda vlády a minister financií SR (2022-09-29):
Ďakujem pekne. Čiže tá situácia pre mňa ako pre premiéra vtedy bola naozaj kritická. Zomieralo nám 100 ľudí v nemocniciach denne na covid, vedeli sme že Európska komisia zlyhala, mali sme v tom čase približne o 0,5 mil. menej vakcín tých západných – správnych – k dispozícii na to, aby sme očkovali ľudí a mali sme tu zároveň státisíce ľudí, ktorí boli ochotní sa očkovať ruskou vakcínou napriek tomu, že nie je certifikovaná. Stojím si za tým rozhodnutím, že sme urobili alebo že sme dohodli nákup s Rusmi Sputnika, že sme ho na Slovensko doviedli, a možno dodnes ste to nevedeli, bolo to na základe vysloveného súhlasu a usmernenia a dohody koaličnej rady, že nebude to síce na základe uznesenia celej vlády, a teda zodpovednosť spoločná celej vlády, ale nech to nakúpi len minister zdravotníctva, keďže na to mal kompetenciu ako minister zdravotníctva. A nielen kompetenciu, ale povinnosť ako minister zdravotníctva chrániť životy, zdravie a duplom počas pandémie. A ešte raz hovorím, len tých ľudí, ktorí o to stáli, keďže sme nemali povinné očkovanie. Napriek tomu Richard Sulík to využil ako zámienku a ja som mohol hovoriť koľkokoľvek pravdu, ale cez progresívne a doslova veľakrát, poviem, až fašistické niektoré médiá, ktoré odsudzujú názor človeka len preto, lebo je kresťanom, tak už ten jeho názor je hodný zosmiešňovania a názor správneho liberálne cítiaceho a progresívneho politika je hodný vyzdvihovania len preto, lebo je správne ideologicky podfarbený, tak nech mi niekto odpustí, kto tak teda cíti, že chce chrániť všetky médiá, lebo všetky médiá na Slovensku sú hodné ochrany – no nie sú. Chráňme správnych alebo poctivých novinárov, naozaj ktorí nesú odkaz Jána a Martiny, to znamená novinárov, ktorí hľadajú pravdu. Nie novinárov, ktorí ju vyhľadá... ktorí ju... si myslia, že ju vlastnia a ktorí ju vyrábajú. To nie je novinárčina, to je manipulácia, to je zneužívanie novinárskeho poslania alebo poslania žurnalistu, takže skúsme rozlišovať a nebojme sa aj voči médiám sa postaviť zoči-voči a pomenovávať, že toto je za hranicou, tuto manipuluješ a zneužívaš svoje postavenie. Nebuďme pritakávači, že si sadneme niekde, aby nás bolo vidieť, a keď niekto hovorí niečo proti médiám, tak krútime s hlavičkou, aby sme boli niekde na Zomri. Nebuďme pritakávači pre všetky médiá len preto, lebo, lebo chcem byť vo všetkých médiách na titulných stranách. Majme odvahu hovoriť pravdu v akejkoľvek životnej situácii. (Reakcia z pléna.) To je jedno, ale bolo to trápne (povedané so smiechom), ale bolo to trápne, prepáč, Ďuro. (Reakcia z pléna.) Neboli trápne. Hovoriť o prezidentke, dobre, keď teda... (Reakcie z pléna.) Ale keď prezidentka odmietne sa v kritickej situácie stretnúť... (Reakcia z pléna.) Hlasuj za moje odvolanie! Keď prezidentka sa odmietne v kritickej situácii stretnúť s premiérom, ktorý ju žiada, aby spolu spravili výzvu občanom, aby vo via... počas Vianoc, keďže áno, minister hospodárstva poverený vládou nenakúpil testy a nevieme chrániť životy a zdravie ľudí, tak aby boli vtedy opatrní a chránili tie životy a zdravie a si sami sebe, a keď prezidentka sa odmietne v takejto kritickej situácii stretnúť s premiérom, tak myslím si, že je to odsúdeniahodné a mám právo to pomenovať, lebo na mňa padalo všetko to zlo. Ja som bol vinný za čokoľvek, čo sa stalo, a dodnes som vinný, aj keď slnko ráno nevyjde. Takže prepáč mi, možno sa to týka, ale neni si, myslím, že dobré teatrálnymi gestami ukazovať, jak teda som strašne na strane všetkých ľudí, ktorých si dovolím pomenovať, že robia chyby. Chcel som tým povedať, že ten vzorec správania sa Richarda Sulíka je úplne rovnaký. To, čo zažívame dnes, posledné dva-tri mesiace, je jak cez kopirák déja vu, lebo urobil presne to isté, čo urobil pri Sputniku. Najprv nás nahovoril, Mareka Krajčího, že nech to nakúpi, lebo má kompetenciu ako minister zdravotníctva, a keď sme to urobili, zneužil to na to, aby povedal, že kvôli tomu Marek Krajčí aj s premiérom musia ísť dole, lebo si dovolili nakúpiť Sputnik. Podlé konanie v obyčajnom živote, podlé na milión alebo na milióntu v takýchto kritických situáciách zo strany koaličného partnera, ktorý by mal byť morálna autorita, duplom v čase takýchto veľkých kríz. A dnes je to to isté podlé konanie. Aký použili dôvod na to, keď 6. júla rozhorčene oznámili, že Matovič musí ísť dole? Porušil legislatívny proces pri prijímaní rodičovského balíčka, rozvrátil verejné financie s rodičovským balíčkom a ešte neviem čo škaredé s rodinným balíčkom. Ale čo bolo predtým? Opäť, máme to na kamerách, ale zaujaté médiá to nezahrajú. Nedokážu ľuďom, že, s prepáčením, Rišo Sulík si kaká do huby, že tuto je na tlačovke a hovorí, že my síce ten rodinný balíček nepodporíme, ale teda dohodli sme sa, nebudeme to vetovať, a keď si to presadia s opozíciou, urobíme im tú láskavosť, nebudeme to považovať za porušenie koaličnej zmluvy. Toto povie verejne náš koaličný partner na kamery, nie niekde mne pokútne v nejakom salóniku alebo v jeho reštaurácii. Povie to verejne, všetci to máme na kamerách a pozrite sa, čo riešili médiá cez leto. A podľa toho vieme si pozrieť, že kto je zaujatý a kto pozerá na spravodajstvo cez tú ideologickú prizmu a kto sa snaží hľadať pravdu. Skúste nájsť médiá, ktoré vytýkali alebo pýtali sa Sulíka, že počkať, ako môžete hovoriť, že prijatie rodinného balíčka, pomoc rodinám je porušenie koaličnej zmluvy a je to niečo nenormálne a kvôli tomu Matoviča musíte odvolať, keď vyslovene predtým dva-tri týždne ste na médiá povedali, že to nebudete vetovať, aj keď teda s tým nesúhlasíte, nebudete to vetovať a v pohode si to môžu schváliť s opozíciou. Či čo za tým bolo? Bol za tým kalkul, že si Richard dohodol Pellegriniho, dohodol si Fica, dohodol si Mazureka a spoliehal sa na to, že povie nám síce, že ukáže, že je grand, rokujte s opozíciou a všetci mu budú zobať z ruky a zrazu tí ľudia v opozícii si povedia, že nemajú srdce a tie rodiny nepodporia? Kalkuloval vari predseda SaS s takýmto plánom a ten plán mu pokazili niektorí teda poslanci v opozícii, ktorí si povedali, že bez ohľadu na to, že to predkladá nenávidený Matovič, ale je to pomoc rodinám, tak to podporíme? Nie je teda náhodou za tým takýto kalkul? Nebol ten, tá hra na toho granda, ktorý nám dovolí, blahosklonne nám dovolí, tým ostatným trom stranám v koalícii, aby si teda našli tú podporu v opozícii, ale rovno už predtým mal dohodnutých kľúčových hráčov v opozícii, že to nepodporia. Vedel, že nám to neprejde, a vlastne chcel nás pokoriť, potupiť, ukázať, že vlastne sme to nepretlačili cez parlament? Nepokazil mu teda niekto z tejto opozície hru iba tým, že mal srdce na správnom mieste a bilo mu to srdce pri tom hlasovaní za tie úbohé rodiny s deťmi, ktoré sú najviac ohrozené chudobou na Slovensku podľa Európskeho štatistického úradu? Možno to je to. Tie kalkuly môžu byť za tým. A ja si myslím, že aj za tým sú. Každopádne ale ak by som bol chlap so skutočnými guľami, a teraz to nemyslím, tými, prepáčte, ale používa sa ten výraz, že keď má chlap gule, že má odvahu a dodrží slovo, a nielen iba s ponožkami, ktoré si tam strčím, aby som vyzeral, že som, tak by som dodržal slovo, ktoré dám. Keď raz sa postavím ako líder politickej strany a poviem, že nepodporujem, ale nebudem vetovať, a keď to schvália s opozíciou, nebudem považovať za, za koaličnú zmluvu... (Reakcia z pléna.) Že to hovorím desiatykrát?! Tebe aj pätnástykrát, abys’ to pochopila! Tak potom, keď k tomu príde, tak musím dodržať to slovo. A len amorálna zrúda môže potom sa po dvoch týždňoch zobudiť a povedať si, že no tak prijatie rodinného balíčka, pomoc rodinám využijem na to, že poviem, že Matovič z hrušky dole. Medzi jedným a druhým povalením, medzi povalením Matovičovej vlády a snahou povaliť Hegerovu vládu sa stalo ale niečo dôležité. Richard Sulík zistil, že nemôže vydierať s 12 poslancami, a ak by vydieral znova, pošleme ho do kytek a budeme v pohode vládnuť bez neho. Rozbil stranu ZA ĽUDÍ. Doslova sa spolčil s Máriou Kolíkovou, pokúsil sa anektovať celú stranu a dnes buďme radi, že sa podarilo, že pár ľudí zostalo aspoň mimo tohto pokusu a zostali si verní svojej značke ZA ĽUDÍ... (Prerušenie vystúpenia predsedajúcim.)